Nick Zimmermann (DF), 2023-02-02:
Der er rigtig mange ting galt med det her lovforslag.
Regeringen ønsker at fjerne en helligdag fra hårdtarbejdende danskere uden noget varsel og uden på nogen måde at tage danskerne med på råd.
Store bededag er en dansk tradition og en del af den danske kultur, og det skal vi naturligvis værne om.
Jeg må ærlig talt sige, at jeg er rystet over regeringens forslag og hele den proces, der har ført til, at vi i dag førstebehandler det her lovforslag.
Danskerne har for ganske kort tid siden været til folketingsvalg.
Der var nok ingen af de vælgere, der stemte på Socialdemokraterne, Venstre eller Moderaterne, der regnede med, at deres stemme ville blive brugt på at stjæle en helligdag fra dem – og med god grund, for ingen af regeringspartierne nævnte det nemlig i valgkampen.
Så der må altså sidde nogle vælgere, der føler sig godt og grundigt snydt.
Regeringen har så forsøgt at retfærdiggøre forslaget ved at tegne et billede af, at man simpelt hen er nødt til at stjæle en helligdag fra danskerne for at finansiere forsvaret, og de øvrige partier måtte altså bare acceptere det for at få adgang til at forhandle et nyt forsvarsforlig.
Det er vel mindst det, man kan kalde magtfuldkommen, når det er værst.
Da en samlet opposition fra Enhedslisten til Dansk Folkeparti så fremlagde en ifølge flere økonomer god og alternativ finansiering, så lød det så, at det jo også handler om arbejdsudbud, og det er altså, selv om flere fremtrædende økonomer, herunder overvismanden, sætter store spørgsmålstegn ved, om der nu er så stor varig arbejdsudbudseffekt ved at fjerne en helligdag.
Og hvis vi nu endelig skal tale om større arbejdsudbud, kunne regeringen jo starte med at fjerne den modregning for egen arbejdsindtægt i folkepensionen, som man lovede under valgkampen.
Det er utroværdigt.
Jeg sidder tilbage med en fornemmelse af en regering, der er kravlet for højt op i et træ og nu stadig nægter at komme ned, uanset hvor mange gode argumenter der er med i det her forslag.
Det skal bare gennemføres for enhver pris.
Det er rigtig trist for danskerne, der kommer til at miste en helligdag – et tiltrængt pusterum fra en hård og krævende hverdag, hvor der er en mulighed for at tilbringe tid med familien.
Regeringen vil ikke lytte til nogen som helst gode argumenter for ikke at gennemføre det her.
Men der er mange ting, som regeringen kunne for at få det her til at stoppe.
Først og fremmest er der en massiv folkelig modstand over det her forslag; det har flere målinger vist.
Herudover er det tvivlsomt, om den positive arbejdsudbudseffekt, som regeringen forsøger at sælge det her lovforslag med, overhovedet er der.
Også regeringens forslag om, at det simpelt hen er nødvendigt at afskaffe en helligdag, holder heller ikke vand, for flere fremtrædende økonomer peger jo netop på, at det ikke er nødvendigt at afskaffe store bededag, og oppositionen har fremlagt en fuldgod alternativ finansiering af udgifter til forsvaret.
Så det er altså fuldstændig grotesk, at Socialdemokraterne med lovforslaget fuldstændig underminerer den danske model, og jeg forstår udmærket Socialdemokraternes gamle venner i fagbevægelsens harme, for det er vel historisk, at selv kammesjukkerne i fagbevægelsen er så rasende på Socialdemokraterne.
Og som om det ikke er nok i sig selv: Arbejdsmarkedets parter står lige nu over for nogle rigtig svære overenskomstforhandlinger – forhandlinger, som regeringen med det her forslag gør endnu sværere.
Man risikerer altså virkelig at kaste Danmark ud i en storkonflikt.
Man tager med forslaget også penge ud af lommen på hårdtarbejdende danskere.
Sygeplejersker, sosu'er, fængselsbetjente osv. mister de her særlige tillæg, der er for at arbejde på store bededag, og de kompenseres ikke for det, og det er simpelt hen utroligt, at man vil være det bekendt.
Det er bl.a. nogle af mine gamle kollegaer inde på Skejby Sygehus.
Og prikken over i'et er så, at man ovenikøbet er i tvivl om, hvorvidt det her løntillæg, som regeringen vil give danskerne som kompensation for at stjæle en helligdag fra dem, overhovedet har nogen effekt, for økonomer peger jo på, at man over tid må forvente, at arbejdsgiverne vil modvirke et lovbestemt tillæg gennem den øvrige lønudvikling.
Med andre ord tager man altså en helligdag fra danskerne uden reelt at kompensere dem for den ekstra arbejdsindsats.
Endelig er der tvivl om, hvorvidt det, regeringen foretager sig, overhovedet er lovligt, for siden grundlovens indførelse i 1849 har det været praksis at høre folkekirkens parter, inden der blev ændret i folkekirkens ydre eller indre anliggender, og den praksis har regeringen også fuldstændig overtrådt.
Københavns biskop har i et brev til kirkeministeren påpeget, at regeringens proces for afskaffelse er i strid med Den Augsburgske Bekendelses artikel 28.
Biskoppen mener også, regeringens proces strider imod ritualer og alterbog samt både den evangelisk-lutherske lære og den danske tradition for tilrettelæggelsen af folkekirkens anliggender.
Alt i alt er der så meget modstand, så megen tvivl, så mange problemer og endda flere udestående retlige spørgsmål ved det her forslag, at vi må opfordre regeringen til at tage det af bordet.
Da det nok ikke kommer til at ske, må vi opfordre til at lade danskerne selv tage stilling til forslaget ved en folkeafstemning.